Til

Indre Østfold regionråd

**Vurdering av behovet for regionale planer**

**Hva gjelder saken:**

Årlig avklaring i Indre Østfold regionråd av behov og planoppgaver som best kan løses gjennom interkommunalt plansamarbeid.

**Til vurdering:**

I kommunal planstrategi er det naturlig at kommunene ikke bare vurderer behovet for revisjon av kommuneplanen, men også kommunens samlede planbehov.

Den kommunale planstrategien er også en arena for å avklare behov og planoppgaver som best kan løses gjennom interkommunalt plansamarbeid. Samtidigheten i vurdering og prioritering av planbehovet på tvers av kommunegrensene er et viktig grunnlag for dette.

Regionale planbehov kan løses gjennom interkommunalt plansamarbeid jf. kapittel 9 i plan- og bygningsloven. Bestemmelsen er en klar oppfordring til kommunene om å drive et interkommunalt plansamarbeid der det er hensiktsmessig å samordne planleggingen over kommunegrensene.

Interkommunalt plansamarbeid kan være aktuelt hvor det er få konflikter og stor grad av enighet og felles interesser mellom kommunene. Interkommunalt plansamarbeid kan være et selvstendig initiativ fra kommuner som et virkemiddel for å følge opp den regionale planstrategien til fylkeskommunen.

Dette kan f.eks. gjelde vannforsyning, renovasjon, enkelte sosiale tjenester, men også spørsmål knyttet til utbygningsmønster, sammenhenger i naturområder og kulturlandskaps- og landbruksområder og arealbruk.

Det vil være fordelaktig for regionrådets kommuner å samsnakke rundt behov og planoppgaver som best kan løses gjennom interkommunalt plansamarbeid. Derfor foreslås/ønskes det at regionrådet legger inn en slik avklaring i årshjulet sitt.

Oppsummert, så er det ønskelig at regionrådet årlig, i forkant av sommerferien avklarer behov og planoppgaver som best kan løses gjennom interkommunalt plansamarbeid. Denne avklaringen er et viktig innspill til prioriteringer av planoppgaver i kommunal planstrategi og årlig justering i kommunedirektørens årlige forslag til handlings- og økonomiplan.